Week 2 - True Gospel
2. Christelike eensgesindheid
3. Ken die Here in al jou besluite
4. Die betaling van skuld
5. Die noodsaaklikheid van heiligmaking
6. Voortgesette toewyding
Johannes 15:4 en 6 – "Bly in My, soos Ek in julle. Net soos die loot geen vrug kan dra van homself as dit nie in die wynstok bly nie, so julle ook nie as julle in My nie bly nie... As iemand in My nie bly nie, word hy uitgewerp soos die loot en verdroog, en hulle maak dit bymekaar en gooi dit in die vuur, en dit verbrand."
Nadat ons gered is, het ons 'n verpligting om in Christus te bly en nie weer van Hom afvallig te raak nie. Daar is verskillende moontlikhede vir afvalligheid. Die een is om van die waarheid van die Woord afvallig te raak. Paulus sê vir die Galásiërs wat saam met hulle Christenskap ook die wet wou onderhou: "Julle wat geregverdig wil wees deur die wet, is losgemaak van Christus; julle het van die genade verval" (Gal. 5:4). Die ander, meer algemene manier van afvalligheid is wanneer Christene weer na 'n sondige lewenswandel terugkeer. Paulus sê vir sulke mense: "Sorg daarvoor, broeders, dat daar nie miskien in een van julle 'n bose en ongelowige hart is deurdat hy van die lewende God afvallig word nie. Maar vermaan mekaar elke dag so lank as dit vandag genoem word, sodat niemand van julle deur die verleiding van die sonde verhard word nie" (Heb. 3:12-13). 'n Verdere rede vir afvalligheid is wanneer mense die integriteit van God se Woord aantas deur dit te verander. Die Here Jesus sê: "As iemand iets van die woorde van die boek van hierdie profesie wegneem, dan sal God sy deel wegneem uit die boek van die lewe" (Op. 22:19).
Alle vorms van afvalligheid behels die verlaat van Christus se liefde soos wat dit in die evangelie van verlossing neerslag vind. Sulke persone maak hulleself deur hul optrede en veranderde oortuigings van Christus los. Hulle volhard nie op die pad van die Here nie en bly dus nie in Hom nie. Hy sê vir sulke afvalliges: "Ek het teen jou dat jy jou eerste liefde verlaat het. Onthou dan waarvandaan jy uitgeval het en bekeer jou" (Op. 2:4-5).
Wat word van ons verwag as ons in Christus wil bly? Vasberadenheid en toewyding. Ons moet die volle wapenrusting van God aantrek sodat ons staande kan bly teen die liste van die duiwel (Ef. 6:10-12). Hy wil ons van die pad van die Here aftrek, en ons moet hom weerstaan. Ons kán teen alle versoekings en aanslae oorwin, daarom sê die Here Jesus: "Hou maar net vas wat julle het, totdat Ek kom. En aan hom wat oorwin en my werke tot die einde toe bewaar, sal Ek mag oor die nasies gee" (Op. 2:25-26). Moenie die stryd gewonne gee en omdraai nie.
Gebed: "Dankie, Here Jesus, dat U ons van die Bose kan bewaar, en ons ook geleer het om daagliks vir u beskerming te bid. Gee dat ons nie die slagoffers van misleiding sal word nie, maar dat ons onbeweeglik vas sal staan in die vryheid waarmee U ons vrygekoop het. Help ons om nie links of regs van u Woord af te wyk nie. Mag u genade oor ons oorvloedig wees. Amen."
7. Hemelse burgerskap
Joh. 14:2-3 – "In die huis van my Vader is daar baie wonings; as dit nie so was nie, sou Ek dit vir julle gesê het. Ek gaan om vir julle plek te berei. En as Ek gegaan en vir julle plek berei het, kom Ek weer en sal julle na My toe neem, sodat julle ook kan wees waar Ek is."
Christene het 'n hemelse bestemming. Ons moet dit altyd in gedagte hou en daardeur gemotiveer word om dinge te doen wat ewigheidswaarde het. Moet jou nie teen die beperkings van jou aardse bestaan blind staar en net vir die dinge van hierdie wêreld leef nie.
Ons is in die eindtyd, baie naby aan die wederkoms van die Here Jesus. In die profetiese rede van Christus word ons duidelik gewaarsku om nie deur 'n valse Christus van die duiwel mislei te word en sodoende van die ware Christus afvallig te raak nie. Jesus het gesê: "Pas op dat niemand julle mislei nie. Want baie sal onder my Naam kom en sê: Ek is die Christus! en hulle sal baie mense mislei" (Matt. 24:4-5). Hierdie misleiding sal op die onbybelse idee gebaseer wees dat alle gelowe dieselfde God aanbid, en dat hulle almal hande moet vat om vrede en eenheid op aarde te bring. Hierdeur sal die weg vir die verskyning van die Antichris voorberei word. Ons moet onsself nie deur sulke valse opvattings laat mislei en sodoende na 'n mensgemaakte, aardse koninkryk begin soek nie.
Die Here Jesus is uniek en ver bo al die afgode verhewe. Ons moet net in Hom glo, want Hy het gesê dat niemand na die Vader kan gaan behalwe deur Hom nie. Daar is geen ander pad hemel toe nie. Hoe sal ons ontvlug as ons só 'n groot saligheid verontagsaam? Wanneer ons die Christelike evangelie in die geloof aanvaar, verkry ons die ewige lewe en word daar 'n wonderlike toekoms aan ons gebied.
Gebed: "Ons loof U, Here, dat die huidige wêreld nie ons eindbestemming is nie, want ons is op pad na ons ewige tuiste in die hemel. Help ons om ons hemelse burgerskap altyd voor oë te hou, sodat ons nie aardgebonde sal begin leef, aan 'n aardse koninkryk sal begin bou, en ook na 'n aardse Christus van alle gelowe sal begin soek om ons te verenig en te lei nie. Ons dank U dat ons in hierdie tyd van toenemende geestelike verval en multigodsdienstige denke steeds vrye toegang tot u genadetroon het – daar waar ons in die lig van u teenwoordigheid alles duidelik kan sien – ook die gevare wat ons bedreig. Ons dank U veral ook vir die profetiese woord wat ons pad in 'n donker wêreld verlig. U het ons oor hierdie tyd kort voor u wederkoms gewaarsku dat daar valse christusse en valse profete sal opstaan om die wêreld deur misleiding vir die openbaring van Satan se koninkryk op aarde voor te berei. Net U kan ons deur u Woord en u Heilige Gees in staat stel om die ware Christus duidelik van die nuwe wêreldorde se valse Christus te kan onderskei. Bereik u doel met ons lewens, o Here, om Jesus ontwil. Amen."